CELEX: 32020R1758
Language: el
Date: 2020-08-28 00:00:00
Title: Κατ’ εξουσιοδότηση κανονισμός (ΕΕ) 2020/1758 της Επιτροπής της 28ης Αυγούστου 2020 για την τροποποίηση του κατ’ εξουσιοδότηση κανονισμού (ΕΕ) 2019/2238 σχετικά με το υψηλό ποσοστό επιβίωσης και τις εξαιρέσεις de minimis που εφαρμόζονται σε ορισμένους τύπους βενθοπελαγικής αλιείας στη Βόρεια Θάλασσα

26.11.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 397/1
               
            
         ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2020/1758 ΤΗΣ ΕΠΙΤΡΟΠΗΣ
         της 28ης Αυγούστου 2020
         για την τροποποίηση του κατ’ εξουσιοδότηση κανονισμού (ΕΕ) 2019/2238 σχετικά με το υψηλό ποσοστό επιβίωσης και τις εξαιρέσεις de minimis που εφαρμόζονται σε ορισμένους τύπους βενθοπελαγικής αλιείας στη Βόρεια Θάλασσα
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2018/973 του Ευρωπαϊκού Κοινοβουλίου και του Συμβουλίου, της 4ης Ιουλίου 2018, για τη θέσπιση πολυετούς σχεδίου για τα βενθοπελαγικά αποθέματα της Βόρειας Θάλασσας και τις αλιευτικές δραστηριότητες εκμετάλλευσης των αποθεμάτων αυτών, το οποίο προσδιορίζει τις λεπτομέρειες εφαρμογής της υποχρέωσης εκφόρτωσης στη Βόρεια Θάλασσα, και για την κατάργηση των κανονισμών του Συμβουλίου (ΕΚ) αριθ. 676/2007 και (ΕΚ) αριθ. 1342/2008 (1), και ιδίως το άρθρο 11,
         Εκτιμώντας τα ακόλουθα:
         
                     (1)
                  
                  
                     Ο κανονισμός (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου (2) αποσκοπεί στην προοδευτική κατάργηση των απορρίψεων σε όλους τους τύπους αλιείας της Ένωσης, μέσω της θέσπισης υποχρέωσης εκφόρτωσης για τα αλιεύματα ειδών που υπόκεινται σε όρια αλιευμάτων.
                  
               
                     (2)
                  
                  
                     Το άρθρο 9 του κανονισμού (ΕΕ) αριθ. 1380/2013 προβλέπει την έγκριση πολυετών σχεδίων τα οποία περιλαμβάνουν μέτρα διατήρησης για τους τύπους αλιείας που εκμεταλλεύονται ορισμένα αποθέματα σε μια συγκεκριμένη γεωγραφική περιοχή. Τα εν λόγω πολυετή σχέδια καθορίζουν τις λεπτομέρειες για την εφαρμογή της υποχρέωσης εκφόρτωσης και ενδέχεται να εξουσιοδοτούν την Επιτροπή να προσδιορίσει περαιτέρω τις εν λόγω λεπτομέρειες βάσει κοινών συστάσεων που καταρτίζουν τα κράτη μέλη.
                  
               
                     (3)
                  
                  
                     Σύμφωνα με τον κανονισμό (ΕΕ) 2018/973 με τον οποίο θεσπίζεται πολυετές σχέδιο για τα βενθοπελαγικά αποθέματα της Βόρειας Θάλασσας, εξουσιοδοτείται, επίσης, η Επιτροπή να εκδίδει κατ’ εξουσιοδότηση πράξεις για τον καθορισμό των λεπτομερειών της υποχρέωσης εκφόρτωσης με βάση κοινές συστάσεις που εκπονούν τα κράτη μέλη.
                  
               
                     (4)
                  
                  
                     Το Βέλγιο, η Δανία, η Γαλλία, η Γερμανία, οι Κάτω Χώρες, και η Σουηδία έχουν άμεσο συμφέρον διαχείρισης της αλιείας στη Βόρεια Θάλασσα. Αφού ζήτησαν τη γνώμη του Γνωμοδοτικού Συμβουλίου της Βόρειας Θάλασσας και του Γνωμοδοτικού Συμβουλίου Πελαγικών Ειδών, τα προαναφερόμενα κράτη μέλη και το Ηνωμένο Βασίλειο υπέβαλαν, στις 29 Μαΐου 2019, κοινή σύσταση στην Επιτροπή, η οποία περιλαμβάνει λεπτομέρειες σχετικά με την εφαρμογή της υποχρέωσης εκφόρτωσης για την αλιεία βενθοπελαγικών ειδών στη Βόρεια Θάλασσα. Η κοινή σύσταση τροποποιήθηκε στις 7 Αυγούστου 2019. Κατόπιν των κοινών αυτών συστάσεων, η Επιτροπή εξέδωσε τον κατ’ εξουσιοδότηση κανονισμό (ΕΕ) 2019/2238 (3).
                  
               
                     (5)
                  
                  
                     Στις 8 Νοεμβρίου 2019, τα ενδιαφερόμενα κράτη μέλη και το Ηνωμένο Βασίλειο υπέβαλαν νέα κοινή σύσταση για τη διόρθωση ορισμένων σφαλμάτων και ακούσιων παραλείψεων στον κατ’ εξουσιοδότηση κανονισμό (ΕΕ) 2019/2238.
                  
               
                     (6)
                  
                  
                     Στην κοινή σύσταση της 8ης Νοεμβρίου 2019 προτάθηκε να χορηγηθεί εξαίρεση για την καραβίδα που αλιεύεται με τράτες βυθού εξοπλισμένες με σάκο μεγέθους ματιών τουλάχιστον 70 mm, εξοπλισμένες με εσχάρα διαλογής ειδών με ανώτατο διάστημα μήκους 35 mm μεταξύ των ράβδων μέχρι τις 31 Δεκεμβρίου 2021. Πρόκειται για εξαίρεση με θετική επιστημονική αξιολόγηση (4) που είχε επίσης συμπεριληφθεί σε προηγούμενα σχέδια απορρίψεων. Το 2018, η Επιστημονική, Τεχνική και Οικονομική Επιτροπή Αλιείας (ΕΤΟΕΑ) επισήμανε ότι οι συνοδευτικές επιστημονικές πληροφορίες για την εν λόγω εξαίρεση βασίζονταν σε μια άρτια προσέγγιση και ότι η τεχνική επικύρωσης που χρησιμοποιήθηκε στο πλαίσιο των μεγαλύτερων στόλων ήταν ικανοποιητική (5). Παρότι τα επιστημονικά στοιχεία συνηγορούσαν υπέρ της ως άνω εξαίρεσης, με τον κατ’ εξουσιοδότηση κανονισμό (ΕΕ) 2019/2238 αυτή περιορίστηκε, ακούσια, έως τις 31 Δεκεμβρίου 2020, ενώ δεν υφίσταντο επιστημονικοί λόγοι για τον περιορισμό αυτό. Συνεπώς, η εν λόγω εξαίρεση θα πρέπει να εφαρμοστεί προσωρινά έως τις 31 Δεκεμβρίου 2021.
                  
               
                     (7)
                  
                  
                     Με βάση τις προαναφερόμενες αξιολογήσεις της ΕΤΟΕΑ, ο κατ’ εξουσιοδότηση κανονισμός (ΕΕ) 2019/2238 συμπεριελάμβανε, εσφαλμένα, και υποχρέωση υποβολής εκθέσεων το αργότερο έως την 1η Μαΐου 2020 για την εξαίρεση αλίευσης της καραβίδας από τη Νορβηγία με τράτες βυθού εξοπλισμένες με σάκο μεγέθους ματιών τουλάχιστον 70 mm, εξοπλισμένες με εσχάρα διαλογής ειδών με ανώτατο διάστημα μήκους 35 mm μεταξύ των ράβδων. Συνεπώς, η εν λόγω εξαίρεση θα πρέπει να εξαιρεθεί από την υποχρέωση υποβολής πρόσθετων δεδομένων.
                  
               
                     (8)
                  
                  
                     Ο κατ’ εξουσιοδότηση κανονισμός (ΕΕ) 2019/2238 περιέχει ακούσια παράλειψη σχετικά με την εξαίρεση που συνδέεται με τα ποσοστά επιβίωσης όσον αφορά τα αλιεύματα και τα παρεμπίπτοντα αλιεύματα ευρωπαϊκής χωματίδας. Με την κοινή σύσταση που υποβλήθηκε στις 7 Αυγούστου 2019 προτάθηκε εξαίρεση για την ευρωπαϊκή χωματίδα που αλιεύεται με ορισμένες τράτες που αλιεύουν πλατύψαρα ή στρογγυλόψαρα, εξοπλισμένες με μέγεθος ματιών τουλάχιστον 90 έως 99 mm και με φύλλο Seltra, ή μέγεθος ματιών τουλάχιστον 80-99 mm. Η ΕΤΟΕΑ παρατήρησε ότι τα ποσοστά επιβίωσης παρουσίαζαν διακυμάνσεις μεταξύ των σχετικών μελετών (18-75 %), με την καταχώρηση ιδιαίτερα χαμηλών επιπέδων για την ευρωπαϊκή χωματίδα μικρού μεγέθους (6). Για τον λόγο αυτό, η εξαίρεση αυτή θα έπρεπε να είχε χορηγηθεί μόνο μέχρι τις 31 Δεκεμβρίου 2020, κάτι το οποίο, λόγω σφάλματος, δεν προσδιοριζόταν στο άρθρο 6 παράγραφος 4. Επιπλέον, η υποχρέωση υποβολής εκθέσεων για την υποβολή πρόσθετων στοιχείων θα πρέπει επίσης να καλύπτει την ως άνω εξαίρεση.
                  
               
                     (9)
                  
                  
                     Με την κοινή σύσταση της 8ης Νοεμβρίου 2019 προτεινόταν η συμπερίληψη εξαίρεσης de minimis για το ποντίκι που αλιεύεται με ορισμένες τράτες βυθού με μέγεθος ματιών μεγαλύτερο από ή ίσο με 120 mm.
                  
               
                     (10)
                  
                  
                     Με τον κατ’ εξουσιοδότηση κανονισμό (ΕΕ) 2018/2035 της Επιτροπής (7) χορηγήθηκε de minimis εξαίρεση για το ποντίκι κάτω του ελάχιστου μεγέθους αναφοράς διατήρησης που αλιεύεται με ορισμένες τράτες βυθού με μέγεθος ματιών μεγαλύτερο από ή ίσο με 120 mm στην υποπεριοχή ICES 4. Η εν λόγω εξαίρεση χορηγήθηκε βάσει επιστημονικών στοιχείων που παρασχέθηκαν από τα κράτη μέλη και εγκρίθηκαν από την επιστημονική αξιολόγηση (8). Η ΕΤΟΕΑ επισήμανε ότι ήταν εύλογο να υποτεθεί ότι οι βελτιώσεις της επιλεκτικότητας για τη μείωση των ανεπιθύμητων αλιευμάτων ποντικιού ήταν τεχνικά δύσκολο να επιτευχθεί λόγω της μορφολογίας του εν λόγω είδους. Η εξαίρεση αυτή δεν μεταφέρθηκε στον κατ’ εξουσιοδότηση κανονισμό (ΕΕ) 2019/2238 της Επιτροπής, λόγω πλημμελούς επικοινωνίας μεταξύ της περιφερειακής ομάδας των κρατών μελών και της Επιτροπής. Ως εκ τούτου, το άρθρο 10 του κατ’ εξουσιοδότηση κανονισμού (ΕΕ) 2019/2238 της Επιτροπής θα πρέπει να τροποποιηθεί, ώστε να συμπεριληφθεί η εν λόγω εξαίρεση.
                  
               
                     (11)
                  
                  
                     Ο κατ’ εξουσιοδότηση κανονισμός (ΕΕ) 2019/2238 θα πρέπει να τροποποιηθεί αναλόγως.
                  
               
                     (12)
                  
                  
                     Δεδομένου ότι τα μέτρα που προβλέπονται στον παρόντα κανονισμό έχουν άμεσο αντίκτυπο στον προγραμματισμό της αλιευτικής περιόδου των σκαφών της Ένωσης και στις συναφείς οικονομικές δραστηριότητες, ο παρών κανονισμός θα πρέπει να αρχίσει να ισχύει πολύ σύντομα μετά τη δημοσίευσή του. Εκτιμώντας ότι, ο κατ’ εξουσιοδότηση κανονισμός (ΕΕ) 2019/2238 τέθηκε σε ισχύ την 1η Ιανουαρίου 2020, ο παρών κανονισμός θα πρέπει επίσης να εφαρμοστεί από την ημερομηνία αυτή,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Ο κατ’ εξουσιοδότηση κανονισμός (ΕΕ) 2019/2238 τροποποιείται ως εξής:
            
                        1)
                     
                     
                        Το άρθρο 3 παράγραφος 3 αντικαθίσταται από το ακόλουθο κείμενο:
                        
                           «3.   Η εξαίρεση της παραγράφου 1 στοιχείο β) υποπαράγραφοι 1) και 3) εφαρμόζεται προσωρινά έως την 31η Δεκεμβρίου 2020. Τα κράτη μέλη που έχουν άμεσο διαχειριστικό συμφέρον υποβάλλουν το συντομότερο δυνατόν, και το αργότερο έως την 1η Μαΐου 2020, πρόσθετα επιστημονικά στοιχεία που δικαιολογούν την εξαίρεση που προβλέπεται στην παράγραφο 1 στοιχείο β) υποπαράγραφοι 1) και 3). Η επιστημονική, τεχνική και οικονομική επιτροπή αλιείας (ΕΤΟΕΑ) αξιολογεί τα υποβληθέντα επιστημονικά στοιχεία έως την 31η Ιουλίου 2020»·
                        
                     
                  
                        2)
                     
                     
                        Το άρθρο 6 παράγραφος 4 αντικαθίσταται από το ακόλουθο κείμενο:
                        
                           «4.   Οι εξαιρέσεις της παραγράφου 1 στοιχείο γ) και της παραγράφου 2 εφαρμόζονται προσωρινά έως τις 31 Δεκεμβρίου 2020. Τα κράτη μέλη που έχουν άμεσο διαχειριστικό συμφέρον υποβάλλουν το συντομότερο δυνατόν, και το αργότερο έως την 1η Μαΐου 2020, πρόσθετα επιστημονικά στοιχεία που δικαιολογούν την εξαίρεση που προβλέπεται στην παράγραφο 1 στοιχείο γ) και στην παράγραφο 2. Η επιστημονική, τεχνική και οικονομική επιτροπή αλιείας (ΕΤΟΕΑ) αξιολογεί τα υποβληθέντα επιστημονικά στοιχεία έως την 31η Ιουλίου 2020.»
                        
                     
                  
                        3)
                     
                     
                        Το άρθρο 10 τροποποιείται ως εξής:
                        
                                    α)
                                 
                                 
                                    Στο στοιχείο ιδ), μετά την εισαγωγική φράση, το δεύτερο εδάφιο αντικαθίσταται από το ακόλουθο κείμενο:
                                    «η εξαίρεση de minimis που καθορίζεται στο παρόν στοιχείο εφαρμόζεται προσωρινά έως την 31η Δεκεμβρίου 2020. Τα κράτη μέλη που έχουν άμεσο διαχειριστικό συμφέρον υποβάλλουν το συντομότερο δυνατόν και το αργότερο έως την 1η Μαΐου 2020 πρόσθετα επιστημονικά στοιχεία που δικαιολογούν την εξαίρεση. Η ΕΤΟΕΑ θα αξιολογήσει τα υποβληθέντα επιστημονικά στοιχεία έως την 31η Ιουλίου 2020·»
                                 
                              
                                    β)
                                 
                                 
                                    προστίθεται το ακόλουθο στοιχείο ιε):
                                    
                                                «ιε)
                                             
                                             
                                                στην αλιεία βενθοπελαγικών ειδών από σκάφη που χρησιμοποιούν τράτες βυθού (OTB, OTT, PTB) με μέγεθος ματιών ίσο με ή μεγαλύτερο από 120 mm, οι οποίες αλιεύουν ποντίκι στα ενωσιακά ύδατα της υποπεριοχής ICES 4:
                                                ποσότητα ποντικιού κάτω του ελάχιστου μεγέθους αναφοράς διατήρησης, η οποία δεν υπερβαίνει το 3 % των συνολικών ετήσιων αλιευμάτων ποντικιού στον συγκεκριμένο τύπο αλιείας.».
                                             
                                          
                              
                  
         
            Άρθρο 2
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
            Εφαρμόζεται από την 1η Ιανουαρίου 2020.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 28 Αυγούστου 2020.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 179 της 16.7.2018, σ. 1.
         
            (2)  Κανονισμός (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, σχετικά με την κοινή αλιευτική πολιτική, την τροποποίηση των κανονισμών του Συμβουλίου (ΕΚ) αριθ. 1954/2003 και (ΕΚ) αριθ. 1224/2009 και την κατάργηση των κανονισμών του Συμβουλίου (ΕΚ) αριθ. 2371/2002 και (ΕΚ) αριθ. 639/2004 και της απόφασης 2004/585/ΕΚ του Συμβουλίου (ΕΕ L 354 της 28.12.2013, σ. 22).
         
            (3)  Κατ’ εξουσιοδότηση κανονισμός (ΕΕ) 2019/2238 της Επιτροπής, της 1ης Οκτωβρίου 2019, για τον καθορισμό των λεπτομερειών εφαρμογής της υποχρέωσης εκφόρτωσης για ορισμένους τύπους βενθοπελαγικής αλιείας στη Βόρεια Θάλασσα για την περίοδο 2020-2021 (ΕΕ L 336 της 30.12.2019, σ. 34).
         
            (4)  https://stecf.jrc.ec.europa.eu/c/document_library/get_file?uuid=f2e28988-14e4-4fdf-9770-0619edd32e64&groupId=43805
         
            (5)  https://stecf.jrc.ec.europa.eu/documents/43805/2147402/STECF+PLEN+18-02.pdf
         
            (6)  https://stecf.jrc.ec.europa.eu/documents/43805/2537709/STECF+PLEN+19-02.pdf/0b2566fa-f07c-4215-99a7-3b7aa1a5265e
         
            (7)  Κατ' εξουσιοδότηση κανονισμός (ΕΕ) 2018/2035 της Επιτροπής, της 18ης Οκτωβρίου 2018, για τον καθορισμό των λεπτομερειών εφαρμογής της υποχρέωσης εκφόρτωσης για ορισμένους τύπους βενθοπελαγικής αλιείας στη Βόρεια Θάλασσα για την περίοδο 2019-2021 (ΕΕ L 327 της 21.12.2018, σ. 17).
         
            (8)  https://stecf.jrc.ec.europa.eu/documents/43805/2147402/STECF+PLEN+18-02.pdf/9798bf87-66be-467a-aeb9-4950cddbddfb